เอกสารแนบ 3

รายงานคณะกรรมการตรวจสอบ

คณะกรรมการตรวจสอบของบริษัท เอเชียโฮเต็ล จำกัด (มหาชน)
ประกอบด้วยกรรมการอิสระจำนวน 3 ท่าน มีหน้าที่และความรับผิดชอบอย่างเป็นอิสระ
มีการประชุมในรอบปี 2554 รวม 10 ครั้ง และกรรมการตรวจสอบทุกท่านได้เข้าร่วมประชุมทุกครั้ง
เพื่อทำหน้าที่ตามขอบเขตและความรับผิดชอบ สรุปสาระสำคัญดังนี้

-   คณะกรรมการตรวจสอบได้สอบทานงบการเงินรายไตรมาสและงบการเงินประจำปี
    รวมทั้งงบการเงินรวมของบริษัทและบริษัทย่อย และประชุมร่วมกับผู้สอบบัญชีทุกไตรมาส
    ก่อนนำเสนอต่อคณะกรรมการบริษัท สำนักงานคณะกรรมการกำกับหลักทรัพย์
    และตลาดหลักทรัพย์ ซึ่งจากการสอบทานงบการเงิน
    คณะกรรมการตรวจสอบเชื่อว่างบการเงินดังกล่าวได้จัดทำขึ้นตามมาตรฐานการบัญชีโดย
    มีความถูกต้อง และมีการเปิดเผยข้อมูลอย่างเพียงพอให้กับผู้ถือหุ้น ผู้ลงทุนและผู้ใช้งบการเงิน

-   คณะกรรมการตรวจสอบได้ดูแลให้มีการปฏิบัติตามมาตรฐานการรายงานทางการเงิน
    ซึ่งมีการเปลี่ยนแปลงและเริ่มใช้กับงบการเงินของบริษัท ตั้งแต่งวดวันที่ 1 มกราคม 2554
    อีกทั้งได้ทำความเข้าใจร่วมกับฝ่ายจัดการในแนวทางการเปลี่ยนแปลงของมาตรฐานบัญชีที่จะมีการบังคับใช้ในปี
    2556

-   คณะกรรมการตรวจสอบได้มีการพิจารณารายงานผลการตรวจสอบระบบการควบคุมภายใน
    และติดตามการปฏิบัติงานของผู้ตรวจสอบภายในของบริษัทและบริษัทย่อย คือ บริษัท
    เอเชียพัทยาโฮเต็ล จำกัด บริษัท เอเชียแอร์พอร์ทโฮเต็ล จำกัด
    ซึ่งจากการตรวจสอบไม่พบข้อผิดพลาด หรือข้อบกพร่องที่เป็นนัยสำคัญ
    คณะกรรมการตรวจสอบได้นำเสนอรายงานการตรวจสอบภายในให้คณะกรรมการบริษัทรับทราบอย่างสม่ำเสมอ
    และดูแลให้มีการปฏิบัติเป็นไปตามข้อกำหนดของตลาดหลักทรัพย์และกฎหมาย
    หรือระเบียบที่เกี่ยวข้องกับธุรกิจของบริษัท

-   คณะกรรมการตรวจสอบได้ให้ความสำคัญการบริหารความเสี่ยง ในปี 2554
    มีการจัดตั้งคณะทำงานบริหารความเสี่ยงอยู่ภายใต้การกำกับดูแลของคณะกรรมการตรวจสอบ
    โดยเริ่มจัดทำคู่มือบริหารความเสี่ยง และแผนงานบริหารความเสี่ยงระดับ Operation
    ของแผนกต่าง ๆ ประจำปี 2554-2555 ร่วมกับฝ่ายจัดการ
    มีการติดตามการปฏิบัติตามแผนทุกไตรมาสและรายงานให้คณะกรรมการบริษัททราบเป็นระยะ

-   คณะกรรมการตรวจสอบได้ติดตามรายการระหว่างกิจการที่เกี่ยวข้อง
    จากรายการระหว่างกันของบุคคลหรือกิจการที่เกี่ยวข้องกันให้เกิดความเหมาะสม
    และจะเปิดเผยข้อมูลนั้นในหมายเหตุประกอบงบการเงิน แบบรายงานข้อมูลประจำปี
    (แบบ56-1) และรายงานประจำปี(แบบ 56-2)
    อย่างต่อเนื่องเพื่อประสิทธิภาพและให้เกิดความโปร่งใส

-   คณะกรรมการตรวจสอบเสนอให้คณะกรรมการบริษัทนำเสนอต่อที่ประชุมผู้ถือหุ้น
    เพื่อพิจารณาแต่งตั้ง ผู้สอบบัญชีของบริษัทและบริษัทย่อย ประจำปี 2555 ได้แก่ นางวิไลรัตน์
    โรจน์นครินทร์ หรือ นางสาวสมจินตนา พลหิรัญรัตน์ หรือ นายวิสุทธิ์ เพชรพาณิชกุล
    ผู้สอบบัญชีรับอนุญาต บริษัทสอบบัญชี ดี ไอ เอ อินเตอร์เนชั่นแนล จำกัด
    เป็นผู้สอบบัญชีของบริษัท ประจำปีสิ้นสุดวันที่ 31 ธันวาคม 2555

คณะกรรมการตรวจสอบเห็นว่า บริษัทมีระบบการควบคุมภายในที่ดีและเพียงพอ
ต่อการปฏิบัติงานในทุกด้านด้วยความโปร่งใส รอบคอบ ยุติธรรม
ตามกฎหมายและข้อกำหนดที่เกี่ยวข้อง
ตลอดจนการเปิดเผยการรายงานทางการเงินของบริษัทและบริษัทย่อยอย่างครบถ้วน
ชัดเจนและเชื่อถือได้ ตามที่ควรแล้ว

[]

(นายสุวัฒน์ ดุสิตโรจนวงศ์)

ประธานคณะกรรมการตรวจสอบ

5 มีนาคม 2555

เอกสารแนบ 4

รายงานคณะกรรมการสรรหาและพิจารณาค่าตอบแทน

คณะกรรมการสรรหาและพิจารณาค่าตอบแทน ได้รับการแต่งตั้งจากคณะกรรมการบริษัท ตั้งแต่วันที่
13 มกราคม 2553 มีวาระดำรงตำแหน่ง 3 ปี ซึ่งประกอบด้วยกรรมการจำนวน 3 ท่าน
ทุกท่านไม่ได้เป็นผู้บริหารของบริษัท
และกรรมการสรรหาและพิจารณาค่าตอบแทนทุกท่านเป็นกรรมการอิสระ ดังมีรายนามดังนี้

รายชื่อ ตำแหน่ง การเข้าร่วมประชุมในรอบปี 2554

นายสมบัติ ผู้พิพัฒน์หิรัญกุล ประธานกรรมการ 1/1

นายปิยะวุฒ เสนาภู่พิทักษ์ กรรมการ 1/1

นายสุวัฒน์ ดุสิตโรจนวงศ์ กรรมการ 1/1

ในการสรรหากรรมการบริษัทนั้น
คณะกรรมการสรรหาและพิจารณาค่าตอบแทนได้พิจารณาโดยคำนึงถึงบุคคลที่มีคุณสมบัติเหมาะสมในการดำรงตำแหน่งแทนกรรมการที่ออกตามวาระ
ความรู้ ความสามารถ ทักษะ ประสบการณ์ความเชี่ยวชาญหลากหลายอาชีพ และภาวะผู้นำ
ตลอดจนวิสัยทัศน์และทัศนะคติที่ดีต่อองค์กรอันเป็นประโยชน์ต่อการดำเนินกิจการของบริษัท
เพื่อส่งเสริมการกำกับดูแลกิจการที่ดี และให้การบริหารจัดการบริษัทเป็นไปอย่างมีประสิทธิภาพ

ในการกำหนดค่าตอบแทนของคณะกรรมการบริษัทอันได้แก่ ค่าบำเหน็จกรรมการ
และค่าเบี้ยประชุมกรรมการ
คณะกรรมการสรรหาและพิจารณาค่าตอบแทนได้พิจารณาโดยคำนึงถึงความเหมาะสมกับภาระหน้าที่
ความรับผิดชอบที่ได้รับมอบหมาย และผลการปฏิบัติงาน รวมถึงผลประกอบการ
สภาพแวดล้อมทางธุรกิจของบริษัท และปัจจัยที่อาจมีผลกระทบต่อกิจการหรือภาวะเศรษฐกิจโดยรวม

ณ วันที่ 31 ธันวาคม 2554 คณะกรรมการบริษัทประกอบด้วย กรรมการอิสระ 4 ท่าน
กรรมการที่ไม่เป็นผู้บริหาร 2 ท่าน และกรรมการที่เป็นผู้บริหาร 4 ท่าน
สำหรับค่าตอบแทนของกรรมการที่แสดงไว้ในหัวข้อ “5.2.3 ค่าตอบแทนของคณะกรรมการ” ปี
2554 นั้น คณะกรรมการสรรหาและพิจารณาค่าตอบแทนเห็นว่ามีความเหมาะสมแล้ว ทั้งนี้
ค่าตอบแทนดังกล่าวได้ผ่านการพิจารณาและได้รับความเห็นชอบจากคณะกรรมการบริษัทแล้ว

[]

(สมบัติ ผู้พิพัฒน์หิรัญกุล)

ประธานกรรมการสรรหาและพิจารณาค่าตอบแทน

5 มีนาคม 2555